SAWAD พุ่ง 5% ครึ่งปีแรกสดใส! หวังสาขาศรีสวัสดิ์ปั๊ม OR หนุน โบรกแนะ “ซื้อ”
SAWAD พุ่ง 5% ผลกำไรครึ่งปีแรกแตะ 2.02 พันลบ. โต 22.42% ชี้สาขาศรีสวัสดิ์ปั๊ม OR สะท้อนไปสู่ผลงานในช่วงครึ่งปีหลังและทั้งปี 2564 ให้เติบโตเด่น ฟากโบรกฯ ยังแนะนำ “ซื้อ”
18 ส.ค. 2564

ผู้สื่อข่าวรายงานว่า วันนี้ (18 ส.ค.64) ราคาหุ้นบริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 11.22 น. อยู่ที่ระดับ 67.50 บาท บวกไป 3.50 บาท หรือขึ้นไป 5.47% โดยราคาสูงสุด 67.50 บาท ขณะที่ราคาต่ำสุด 64.25 บาท ด้วยมูลค่าการซื้อขาย 700.67 ล้านบาท

ทั้งนี้ราคาหุ้นปรับตัวขึ้น โดยผลการดำเนินงานของ SAWAD สิ้นสุดวันที่ 30 มิถุนายน 2564 บริษัทมีกำไรสุทธิขยับขึ้นมาอยู่ที่ 1,106.07 ล้านบาท เพิ่มขึ้น 12.61% จากงวดเดียวกันของปีก่อนมีกำไรสุทธิ 982.25 ล้านบาท เป็นผลจากการกลับสำรองเป็นรายได้ และมีรายได้อื่นเพิ่มสูงขึ้น
ส่วนผลการดำเนินงานงวด 6 เดือน สิ้นสุดวันที่ 30 มิถุนายน 2564 บริษัทมีกำไรสุทธิขยับขึ้นมาอยู่ที่ 2,467.02 ล้านบาท เพิ่มขึ้น 22.42% จากงวดเดียวกันของปีก่อนมีกำไรสุทธิ 2,015.14 ล้านบาท ซึ่งเป็นการเพิ่มขึ้นจากการเพิ่มขึ้นของรายได้อื่น และการกลับสำรองเป็นรายได้ในไตรมาส 1/2564 -ไตรมาส 2/2564 และค่าใช้จ่ายที่ลดลง
ด้านนางสาวธิดา แก้วบุตตา กล่าวว่า สำหรับครึ่งแรกปี 2564 เป็นช่วงที่ SAWAD ปรับโครงสร้างธุรกิจและปรับตัวรับต่อสถานการณ์โควิดมาโดยตลอด ทั้งการขยายสาขาที่ศรีสวัสดิ์ได้ผนึกพันธมิตรร่วมกับ บริษัท ปตท. น้ำมันและการค้าปลีก จำกัด (มหาชน) หรือ OR ในการเปิดสาขาใหม่ให้บริการในสถานีบริการน้ำมัน ซึ่งเป็นอีกยุทธศาสตร์สำคัญช่วยให้ลูกค้าเข้าถึงสินเชื่อในทุกพื้นที่ และธุรกิจนายหน้าประกัน บริษัทได้ร่วมมือกับพันธมิตรบริษัทประกันชั้นนำ เร่งพัฒนาระบบรองรับเพื่อให้บริการในแต่ละสาขาตอบโจทย์ลูกค้าอย่างดีเยี่ยม ซึ่งจะสะท้อนไปสู่ผลงานในช่วงครึ่งปีหลังและทั้งปี 2564 ให้เติบโต
ทั้งนี้บริษัทเชื่อมั่นว่าจากการปรับโครงสร้างธุรกิจอย่างต่อเนื่องในปีนี้และขยายธุรกิจให้ครบวงจรมากยิ่งขึ้น จะส่งให้ผลการดำเนินงานตลอดปี 2564 เติบโตอย่างแข็งแกร่ง ซึ่งบริษัทยังคงเป้าหมายเดิมทั้งรายได้และพอร์ตลูกหนี้จะเติบโตที่ระดับ 20% และประมาณการกำไรเติบโตในระดับ Double-Digit
ขณะเดียวกันบล.ฟิลิป มีการปรับลดประมาณการกำไรปี 2564 ลงเหลือ 5 พันล้านบาท จากรายได้ดอกเบี้ยที่ลดลง หลังจากการขายหุ้น บ.เงินสดทันใจออกไป เพิ่มขึ้น 10.4% จากงวดเดียวกันของปีก่อน ปรับไปใช้ราคาพื้นฐานปี 2565 ที่ 78.50 บาท การร่วมทำธุรกิจกับออมสินจะเริ่มเห็นผล แต่ยังไม่สามารถชดเชยรายได้ดอกเบี้ยที่หายไป ยังแนะนำ “ซื้อ”
 
 
 
 